CELEX: 32020R1694
Language: el
Date: 2020-11-11 00:00:00
Title: Κανονισμός (EE) 2020/1694 του Ευρωπαϊκού Κοινοβουλίου και του Συμβουλίου της 11ης Νοεμβρίου 2020 για την τροποποίηση του κανονισμού (ΕΕ) αριθ. 168/2013 όσον αφορά ειδικά μέτρα για τα οχήματα τέλους σειράς κατηγορίας L ως απάντηση στην πανδημία της COVID-19 (Κείμενο που παρουσιάζει ενδιαφέρον για τον ΕΟΧ)

13.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 381/4
               
            
         ΚΑΝΟΝΙΣΜΟΣ (EE) 2020/1694 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 11ης Νοεμβρίου 2020
         για την τροποποίηση του κανονισμού (ΕΕ) αριθ. 168/2013 όσον αφορά ειδικά μέτρα για τα οχήματα τέλους σειράς κατηγορίας L ως απάντηση στην πανδημία της COVID-19
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Η κρίση της COVID-19 προκάλεσε διαταραχή στην αλυσίδα εφοδιασμού κρίσιμων εξαρτημάτων και κατασκευαστικών στοιχείων για οχήματα κατηγορίας L και σημαντική πτώση της ζήτησης για τα οχήματα αυτά. Το γεγονός αυτό έχει φέρει τους κατασκευαστές αντιμέτωπους με σημαντικές καθυστερήσεις στην εκκαθάριση του αποθέματος των οχημάτων Euro 4 τα οποία, σύμφωνα με το παράρτημα IV του κανονισμού (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου (3), πρέπει να ταξινομηθούν πριν από την εφαρμογή του σταδίου Euro 5 την 1η Ιανουαρίου 2021.
                  
               
                     (2)
                  
                  
                     Οι κανόνες για τα οχήματα τέλους σειράς που καθορίζονται στον κανονισμό (ΕΕ) αριθ. 168/2013 επιτρέπουν στους κατασκευαστές να συνεχίσουν να διαθέτουν στην αγορά, να ταξινομούν ή να θέτουν σε λειτουργία περιορισμένο μέρος του αποθέματος οχημάτων κατηγορίας L που δεν μπορούν να διατεθούν στην αγορά ή δεν μπορούν πλέον να διατεθούν στην αγορά, λόγω της έναρξης ισχύος νέων τεχνικών απαιτήσεων για τις οποίες δεν έχουν εγκριθεί τα εν λόγω οχήματα.
                  
               
                     (3)
                  
                  
                     Λαμβάνοντας υπόψη τη διαταραχή που προκλήθηκε από την κρίση της COVID-19, είναι προφανές ότι οι κανόνες του κανονισμού (ΕΕ) αριθ. 168/2013 σχετικά με τα οχήματα τέλους σειράς δεν αποτελούν κατάλληλο μηχανισμό για την αντιμετώπιση του αριθμού των οχημάτων Euro 4 κατηγορίας L, τα οποία οι κατασκευαστές θα έχουν σε απόθεμα μετά την εφαρμογή του σταδίου Euro 5 για το περιβάλλον.
                  
               
                     (4)
                  
                  
                     Δεδομένων των εξαιρετικών συνθηκών που προκλήθηκαν από την κρίση της COVID-19 και για την αποφυγή πιθανών διαταραχών της αγοράς, είναι αναγκαίο να τροποποιηθεί ο κανονισμός (ΕΕ) αριθ. 168/2013 ώστε να περιλαμβάνει ειδικά μέτρα για τα οχήματα τέλους σειράς, ως απάντηση στην κρίση της COVID-19.
                  
               
                     (5)
                  
                  
                     Για να εξασφαλιστεί ότι η εφαρμογή αυτών των ειδικών μέτρων για τα οχήματα τέλους σειράς περιορίζεται σε οχήματα που ήταν σε απόθεμα κατά τη στιγμή του εγκλεισμού στα κράτη μέλη, η ποσότητα των οχημάτων που επωφελούνται από αυτά τα ειδικά μέτρα για τα οχήματα τέλους σειράς δεν θα πρέπει να υπερβαίνει τον αριθμό των οχημάτων Euro 4 κατηγορίας L που ήταν σε απόθεμα στις 15 Μαρτίου 2020.
                  
               
                     (6)
                  
                  
                     Δεδομένου ότι o στόχος του παρόντος κανονισμού, συγκεκριμένα να τροποποιηθούν οι κανόνες του κανονισμού (ΕΕ) αριθ. 168/2013 για τα οχήματα τέλους σειράς, οι οποίοι θα ισχύουν για το έτος 2021 ως απάντηση στην επιδημική έκρηξη της COVID-19, δεν μπορεί να επιτευχθεί ικανοποιητικά από τα κράτη μέλη, μπορεί όμως, εξαιτίας της κλίμακας και των επιπτώσεων της δράσης, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη του στόχου αυτού.
                  
               
                     (7)
                  
                  
                     Λαμβανομένου υπόψη του επείγοντος χαρακτήρα που συνεπάγονται οι εξαιρετικές περιστάσεις λόγω της κρίσης της COVID-19, θεωρείται σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΣΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (8)
                  
                  
                     Ως εκ τούτου, ο κανονισμός (ΕΕ) αριθ. 168/2013 θα πρέπει να τροποποιηθεί αναλόγως.
                  
               
                     (9)
                  
                  
                     Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο κεφάλαιο XI του κανονισμού (ΕΕ) αριθ. 168/2013, παρεμβάλλεται το ακόλουθο άρθρο:
            
               
                  «Άρθρο 44α
                  Ειδικά μέτρα για οχήματα τέλους σειράς ως απάντηση στην πανδημία της COVID-19
                  
                     1.   Κατά παρέκκλιση από το άρθρο 44, και με την επιφύλαξη των παραγράφων 2, 3 και 4 του παρόντος άρθρου, οχήματα που συμμορφώνονται προς τύπο οχήματος η έγκριση τύπου ΕΕ του οποίου παύει να ισχύει την 1η Ιανουαρίου 2021 σύμφωνα με το άρθρο 37 παράγραφος 2 στοιχείο α) μπορούν να διατίθενται στην αγορά, να ταξινομούνται ή να τίθενται σε κυκλοφορία ως οχήματα τέλους σειράς έως τις 31 Δεκεμβρίου 2021.
                  
                  
                     2.   Ο αριθμός των οχημάτων τέλους σειράς που αναφέρονται στην παράγραφο 1 του παρόντος άρθρου δεν υπερβαίνει τον αριθμό των οχημάτων με έγκριση τύπου ΕΕ η οποία θα παύσει να ισχύει την 1η Ιανουαρίου 2021 σύμφωνα με το άρθρο 37 παράγραφος 2 στοιχείο α) και είναι σε απόθεμα στις 15 Μαρτίου 2020.
                  
                  
                     3.   Ο κατασκευαστής που επιθυμεί να επωφεληθεί από την παρέκκλιση που αναφέρεται στην παράγραφο 1 υποβάλλει αίτηση στην εθνική αρχή κάθε κράτους μέλους στην αγορά του οποίου πρόκειται να διατεθούν, να ταξινομηθούν ή να τεθούν σε κυκλοφορία τα εν λόγω οχήματα, αναφέροντας τον αριθμό των οχημάτων τέλους σειράς για τα οποία ζητείται η παρέκκλιση που αναφέρεται στην παράγραφο 1.
                     Εντός μηνός από την παραλαβή της αίτησης, η οικεία εθνική αρχή αποφασίζει εάν θα επιτρέψει την ταξινόμηση των εν λόγω οχημάτων τέλους σειράς εντός του εδάφους της και πόσα θα είναι αυτά.
                  
                  
                     4.   Γίνεται ειδική εγγραφή που χαρακτηρίζει τα οχήματα ως “2021 — τέλους σειράς” στο πιστοποιητικό συμμόρφωσης των οχημάτων που τίθενται σε κυκλοφορία σύμφωνα με την παράγραφο 1.
                  
                  
                     5.   Έως την 1η Ιουλίου 2021, τα κράτη μέλη ενημερώνουν την Επιτροπή σχετικά με τον αριθμό των οχημάτων για τα οποία χορηγήθηκε καθεστώς τέλους σειράς σύμφωνα με το παρόν άρθρο.».
                  
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Νοεμβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Γνώμη της 29ης Οκτωβρίου 2020 (δεν έχει ακόμη δημοσιευτεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 20ής Οκτωβρίου 2020 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου της 3ης Νοεμβρίου 2020.
         
            (3)  Κανονισμός (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (ΕΕ L 60 της 2.3.2013, σ. 52).